
	Παρουσίαση του βιβλίου

Ιστορίες της Αμμοχώστου

του Δημήτρη Λεβέντη

στο Σπίτι της Κύπρου

Την Πέμπτη 10 Δεκεμβρίου 2015 και ώρα 20:00, θα πραγματοποιηθεί στο Σπίτι της Κύπρου, Ξενοφώντος 2Α Σύνταγμα, η παρουσίαση του βιβλίου του  Δημήτρη Λεβέντη, Ιστορίες της Αμμοχώστου, που κυκλοφορεί από τις Εκδόσεις Ιωλκός.


Οι «Ιστορίες της Αμμοχώστου» είναι διηγήματα που αποτυπώνουν πτυχές της ζωής της Αμμοχώστου. Τα περισσότερα πρόσωπα των ιστοριών είναι φανταστικά. Είναι, όμως, και αυτά πρόσωπα της κατεχόμενης από τους Τούρκους Αμμοχώστου, όπου δεν κατοικεί κανένας Έλληνας από τον Αύγουστο του 1974.  Τα τείχη και το λιμάνι, η αμμουδιά με τα κρινάκια, ο δρόμος του περιπάτου, τα περιβόλια, οι ταβέρνες, οι μαθητές και οι μαθήτριες, οι αγωνιστές της ΕΟΚΑ, ο πόλεμος, οι πρόσκοποι, οι φιλίες και οι έχθρες με τους Τούρκους, οι έρωτες, η μετανάστευση και η προσφυγιά συνάπτονται στην πλοκή και στη δράση.  Τα διηγήματα εκτείνονται από τα χρόνια λίγο πριν τον Β΄ Παγκόσμιο Πόλεμο μέχρι σήμερα, γιατί η πόλη εξακολουθεί να ζει παντού, όπου υπάρχουν Αμμοχωστιανοί.

Για το βιβλίο θα μιλήσουν ο Καθηγητής Νεοελληνικής Φιλολογίας και Πρόεδρος του Τμήματος Βυζαντινών και Νεοελληνικών Σπουδών στο Πανεπιστήμιο Κύπρου κ. Παντελής Βουτουρής και ο φιλόλογος, λογοτέχνης κ. Κώστας Λυμπουρής.

Αποσπάσματα από το βιβλίο θα διαβάσει η ηθοποιός Άντρη Χατζηχριστοδούλου.
Η εκδήλωση πραγματοποιείται με τη στήριξη του Υπουργείου Παιδείας και Πολιτισμού της Κύπρου.

Ο Δημήτρης Λεβέντης γεννήθηκε στην Αθήνα το 1939. Σπούδασε Ελληνική Φιλολογία στο Πανεπιστήμιο Αθηνών και Συμβουλευτική στο Πολιτειακό Πανεπιστήμιο της Νέας Υόρκης στο Άλμπανι. Εργάστηκε ως καθηγητής φιλολογικών μαθημάτων κυρίως στο Α΄ Γυμνάσιο Αρρένων Αμμοχώστου μέχρι την κατάληψη της πόλης από τους Τούρκους το 1974. Εργάστηκε και ως Επιθεωρητής Μέσης Εκπαίδευσης της Κύπρου για τη Συμβουλευτική. Έχει συγγράψει και κυκλοφορήσει τα βιβλία «Η Συμβουλευτική στη Μέση Εκπαίδευση», «Η ζωή και ο θάνατος του Πέτρου Γιάλλουρου» και «Η διαδρομή των Γυμνασίων της Αμμοχώστου από το 1955 μέχρι το 1974».

